Kreditora subjektīvās publiskās tiesības sabiedrības izslēgšanas no komercreģistra procesā
Kreditoram administratīvajā procesā subjektīvās publiskās tiesības var tikt atzītas tikai tādā apjomā, kādā Komerclikums tam piešķir procesuālās tiesības sabiedrības izslēgšanas no komercreģistra procesā. Proti, kreditora intereses šajā procesā tiek aizsargātas tiktāl, ciktāl tam ir nodrošināta iespēja izmantot tiesības iesniegt pieteikumu par likvidatora iecelšanu. Ja kreditors šīs tiesības nav izmantojis un nav norādījis objektīvus iemeslus, kas tam to būtu lieguši, vien tas, ka sabiedrība vēlāk izslēgta no komercreģistra, pats par sevi neliecina par kreditora subjektīvo publisko tiesību aizskārumu. Arī tas, ka sabiedrības izslēgšana no komercreģistra apgrūtina kreditora privāttiesiskā prasījuma īstenošanu, neliecina par kreditora subjektīvo publisko tiesību aizskārumu.

[1] Senātā saņemta pieteicējas – SIA AZK – blakus sūdzība par Administratīvās rajona tiesas tiesneša 2026.gada 21.maija lēmumu, ar kuru atteikts pieņemt pieteicējas pieteikumu.
Pieteicēja pārsūdzēja administratīvajā tiesā Uzņēmumu reģistra 2026.gada 20.aprīļa lēmumu, ar kuru atteikts izskatīt pēc būtības pieteicējas iesniegumu par Uzņēmumu reģistra 2026.gada 19.februāra lēmuma, ar kuru sabiedrība ar ierobežotu atbildību „GLEAR” izslēgta no komercreģistra, atcelšanu. 
Tiesnesis atzina, ka Uzņēmumu reģistra lēmums, ar kuru minētā sabiedrība izslēgta no komercreģistra, nepiešķir pieteicējai tiesības un neuzliek pienākumus. No pieteikuma izriet, ka pieteicējas mērķis ir panākt, lai tiktu ievērotas pieteicējas tiesiskās intereses, kas nodibinātas ar Latgales rajona tiesas 2025.gada 16.oktobra spriedumu civillietā. Tomēr jautājumi, kas saistīti ar tiesas nolēmumu izpildes pareizību, tostarp sprieduma izpildes nodrošināšanu civillietās, ir risināmi, izmantojot civilprocesuālos līdzekļus. Līdz ar to pieteikumu atteikts pieņemt, pamatojoties uz Administratīvā procesa likuma 191.panta pirmās daļas 8.punktu (pieteikumu iesniegusi persona, kurai nav tiesību iesniegt pieteikumu).

[2] Pārbaudījusi pārsūdzēto lēmumu un blakus sūdzību, senatoru kolēģija atzīst, ka pieteikumu atteikts pieņemt pamatoti.

[3] Blakus sūdzībā pieteicēja iebilst, ka pretēji pārsūdzētajā tiesneša lēmumā norādītajam tā neapstrīd sprieduma civillietā izpildi, bet gan Uzņēmumu reģistra lēmumu par sabiedrības izslēgšanu no komercreģistra, kas tai kā kreditoram liedz īstenot ar spriedumu civillietā atzīto prasījumu. Proti, komercreģistra ieraksti rada publiski tiesiskas sekas, un arī tāds lēmums, kas izbeidz juridiskas personas pastāvēšanu, ietekmē kreditoru iespējas īstenot prasījumus, kā arī citus tiesību subjektus, kuri iesaistīti tiesvedībās pret konkrēto komersantu. Pieteicēja uzskata, ka tiesnesis nav pienācīgi izvērtējis Senāta judikatūru par komercreģistra ierakstu ietekmi uz trešo personu tiesībām un kreditoru aizsardzību, kā arī nav noskaidrojis visus lietas faktiskos apstākļus, tostarp to, ka no komercreģistra izslēgtā sabiedrība atradās aktīvā tiesiskās aizsardzības procesā, turklāt tai bija arī citi kreditori un tiesvedības. Pieteicējas ieskatā pretējs secinājums radītu iespēju ar sabiedrības izslēgšanu no komercreģistra izvairīties no civiltiesisko saistību izpildes, tādējādi liedzot kreditoriem efektīvu tiesību aizsardzību.
Senatoru kolēģija atzīst, ka minētais nav pamats secinājumam, ka pārsūdzētais reģistra lēmums aizskar pieteicējas subjektīvās publiskās tiesības.

[4] Komerclikums sabiedrības likvidācijā ieinteresētajai personai, tostarp kreditoram, sabiedrības izslēgšanas no komercreģistra procedūrā piešķir konkrētas procesuālās tiesības, proti, tiesības iesniegt pieteikumu par likvidatora iecelšanu (Komerclikuma 317.panta otrā daļa, 318.1pants).
Senatoru kolēģija atzīst, ka kreditoram administratīvajā procesā subjektīvās publiskās tiesības var tikt atzītas tikai tādā apjomā, kādā Komerclikums tam piešķir procesuālās tiesības sabiedrības izslēgšanas no komercreģistra procedūrā. Tas nozīmē, kreditora intereses šajā procesā tiek aizsargātas tiktāl, ciktāl tam ir nodrošināta iespēja izmantot tiesības iesniegt pieteikumu par likvidatora iecelšanu. Ja kreditors šīs tiesības nav izmantojis un nav norādījis objektīvus iemeslus, kas tam to būtu lieguši, vien tas, ka sabiedrība vēlāk izslēgta no komercreģistra, pats par sevi neliecina par kreditora subjektīvo publisko tiesību aizskārumu.
Izskatāmajā gadījumā lēmums par sabiedrības ar ierobežotu atbildību „GLEAR” izslēgšanu no komercreģistra pamatots ar to, ka noteiktajā termiņā neviena sabiedrības likvidācijā ieinteresētā persona nav iesniegusi pieteikumu par likvidatora iecelšanu, kā arī sabiedrībai nav pasludināts maksātnespējas process.
Lai gan pieteicēja vispārīgi norāda, ka tā bijusi aktīva savu tiesību aizsardzībā, tā nav norādījusi konkrētus apstākļus, kas liecinātu, ka tai būtu liegta vai citādi nepamatoti ierobežota iespēja izmantot sabiedrības likvidācijā ieinteresētajai personai paredzētās procesuālās tiesības iesniegt pieteikumu par likvidatora iecelšanu. Pieteicējas argumenti galvenokārt balstīti uz apgalvojumu, ka sabiedrības izslēgšana no komercreģistra apgrūtina pieteicējas iespējas īstenot ar vispārējās jurisdikcijas tiesas spriedumu atzīto civiltiesisko prasījumu.
Tomēr ne katra nelabvēlīga mantiska ietekme rada subjektīvo publisko tiesību aizskārumu. Senatoru kolēģija atzīst, ka pieteicējas interese saglabāt sabiedrību – pieteicējas parādnieku – komercreģistrā izriet no pieteicējas privāttiesiskā prasījuma pret sabiedrību, nevis no Komerclikuma normām, kas regulē sabiedrības izslēgšanu no komercreģistra.

[5] Nevar piekrist blakus sūdzībā norādītajam, ka no Senāta 2021.gada 1.jūnija sprieduma lietā Nr. SKA-341/2021, ECLI:LV:AT:2021:0601.A420318017.17.S, izriet secinājums par pieteicējas kā kreditora subjektīvo tiesību aizskārumu arī izskatāmajā gadījumā. 
Lai gan minētajā spriedumā Senāts ir norādījis uz iespējamām tiesiskā regulējuma nepilnībām kreditoru interešu aizsardzības kontekstā, tas pats par sevi nenozīmē, ka ikvienam sabiedrības kreditoram ir subjektīvās tiesības iebilst pret sabiedrības izslēgšanu no komercreģistra neatkarīgi no tā, vai ir aizskartas tam piešķirtās tiesības iesniegt pieteikumu par likvidatora iecelšanu. Senāta atziņas minētajā lietā nepamato pieteicējas argumentu, ka tas vien, ka sabiedrības izslēgšana no komercreģistra apgrūtina kreditora civiltiesiskā prasījuma īstenošanu, rada subjektīvo publisko tiesību aizskārums. Tieši pretēji, no minētā sprieduma kopumā izriet, ka likumdevējs kreditoru interešu aizsardzībai ir paredzējis konkrētu mehānismu, proti, tiesības iesniegt pieteikumu par likvidatora iecelšanu.

[6] Pieteicējas blakus sūdzība ir acīmredzami nepamatota, un tas atbilstoši Administratīvā procesa likuma 320.1pantam (citstarp noteic, ka tiesnešu kolēģija var pieņemt vienbalsīgu lēmumu par atteikšanos izskatīt blakus sūdzību, ja tā ir acīmredzami nepamatota) ir pamats atteikumam to izskatīt.

Pamatojoties uz Administratīvā procesa likuma 320.1pantu, 324.panta pirmo daļu un 338.panta astoto daļu, senatoru kolēģija

nolēma

atteikt izskatīt SIA AZK blakus sūdzību par Administratīvās rajona tiesas tiesneša 2026.gada 21.maija lēmumu.

Lēmums nav pārsūdzams.

